KIRJALLINEN KYSYMYS E-1214/02

esittäjä(t): Theresa Villiers (PPE-DE) komissiolle

(29. huhtikuuta 2002)

Aihe: Sijoituspalveludirektiivi ja execution only -välityspalvelu eli pelkkä toimeksiantojen toteuttaminen

1. Onko komissio keskustellut Euroopan arvopaperimarkkinavalvojien komitean kanssa siitä, että otettaisiin käyttöön selvitysmenettely (fact find), jossa sijoittajat ilmoittaisivat ennen arvopaperien ostoa ja myyntiä, millaisia riskejä he ovat valmiit ottamaan ja millaista rahoitusstrategiaa he haluavat käyttää?

2. Onko komissio tietoinen siitä, että tällaisen selvitysmenettelyn käyttöönotto lisäisi huomattavasti execution only -välityspalvelujen toteuttamiseen liittyviä kustannuksia ja byrokratiaa?

3. Yhtyykö komissio Euroopan arvopaperimarkkinavalvojien komitean kantaan siitä, että selvitysmenettelyn käyttöönotto olisi toivottavaa?

4. Onko komissio miettinyt vaihtoehtoisia sääntöjä, jotka sallisivat execution only -toiminnan jatkamisen? Onko komissio harkinnut erityisesti mahdollisuutta antaa yritysten jatkaa execution only -palvelujen myyntiä ilman selvitysmenettelyä sillä ehdolla, että asiakkaille kerrotaan selvästi, että heille ei anneta sijoitusneuvontaa ja että heidän on tehtävä kaupantekopäätökset oman harkintansa mukaan?

Frits Bolkesteinin komission puolesta antama vastaus

(3. kesäkuuta 2002)

1. Käytyään laajat neuvottelut kaikkien asianomaisten kanssa Euroopan arvopaperimarkkinavalvojien komitea (CESR) julkaisi äskettäin lopullisen ehdotuksensa menettelytapasääntöjen yhdenmukaistamiseksi sijoituspalveludirektiivin 11 artiklan mukaisesti.

Komissio on tyytyväinen CESR:n työn tulokseen.

CESR:n vaatimukset velvoittavat sijoitusyhtiöt muun muassa selvittämään asiakkaidensa taustan ja huolehtimaan asiakkaidensa eduista. Vaatimuksissa toteutetaan yksityiskohtaisesti nykyistä sijoituspalveludirektiiviä: sijoituspalveludirektiivin 11 artiklassa muuan muassa edellytetään, että sijoituspalveluyritys hankkii asiakkailtaan tietoja, jotka koskevat heidän taloudellista tilannettaan, sijoittamiskokemusta sekä pyydettyjä palveluja koskevia tavoitteita. Samassa artiklassa todetaan, että sijoitusyhtiöiden täytyy toimia asianmukaisen pätevästi, huolellisesti ja tarmokkaasti asiakkaidensa etujen hyväksi. Nämä periaatteet koskevat kaikkia sijoituspalveluja asiakkaasta ja palvelun luonteesta riippumatta.

2. Sääntelystä aiheutuvia kustannuksia on verrattava siitä koituviin hyötyihin. Komission tiedossa ei ole yhtään vakuuttavaa todistetta siitä, että CESR:n vaatimukset merkittävästi lisäisivät sääntöjen noudattamisesta aiheutuvia kustannuksia. Monien sijoitusyhtiöiden normaalina käytänteenä on jo nykyään hankkia tietoa asiakkaidensa taloudellisesta tietämyksestä, kokemuksesta ja sijoitustavoitteista, joten vaatimukset mitä todennäköisimmin eivät haittaisi sijoitusyhtiöiden liiketoimintaa tai romahduttaisi niiden kaupallista kiinnostavuutta.

Lisäksi CESR:n vaatimukset parantaisivat sijoittajien suojaa, mikä taas lisäisi kuluttajien luottamusta etenkin online-palveluja kohtaan.

3. Sijoituspalveludirektiivin 11 artikla velvoittaa sijoitusyhtiöt selvittämään asiakkaansa taustan ja erityisesti heidän sijoitustietämyksensä ja -kokemuksensa, sijoitustavoitteensa ja taloudellisen tilanteensa. Tämä periaate koskee mitä tahansa sijoituspalvelua, sillä arvopaperilainsäädännön perusperiaate on, että välittäjien pitää edistää asiakkaansa etuja.

Yleisen asiakkaan taustan selvittämiseen velvoittavan vaatimuksen lisäksi CESR:n vaatimukset sisältävät erityisen huolehtimisvelvollisuuden, joka sijoitusyhtiöiden pitää täyttää, kun ne antavat pelkkää toimeksiantopalvelua eli execution only -välityspalvelua. CESR ehdottaa kevyttä sääntelyä, joka perustuu siihen, että sijoitusyhtiö määrittelee asiakkaalle sopivan palvelun ja asiakkaalta hankittuihin tietoihin perustuvat sijoitusmuuttujat. Asiakassuhteen alussa sijoitusyhtiön on hankittava tietoa ennen kaikkea asiakkaansa sijoitustietämyksestä ja -kokemuksesta, taloudellisesta tilanteesta, sijoitustavoitteista ja riskin yleiskuvasta, jotta se pystyisi arvioimaan sijoitusmuuttujien vaihteluvälin. Tähän vaihteluväliin sijoittuvat asiakkaan transaktiot eivät edellytä sijoitusyhtiöltä jatkuvaa huolenpitoa. Muuttujien soveltuvuus määritellään palvelutyypin mukaan heti palvelusuhteen alussa eikä jokaista transaktiota varten erikseen.

CESR:n asiakkaan taustan selvittämistä ja eduista huolehtimista koskevat vaatimukset ovat perusteellisen harkinnan tulos, joka sallii pelkkää toimeksiantopalvelua antavien välittäjien täyttää heitä sitovat nykyisen sijoituspalveludirektiivin velvollisuudet mutta joka ei kuitenkaan aseta heidän liiketoimintamalliaan kyseenalaiseksi. Laaja enemmistö Euroopan unionin alueen välittäjistä on hyväksynyt vaatimukset, joita monet välittäjät liiketavoissaan jo noudattavat.

4. Komissio on vähän aikaa sitten julkaissut sijoituspalveludirektiivin ajanmukaistamista koskevat tarkistetut pääperiaatteet ja aloittanut toisen avoimen lausuntokierroksen. Komissio käyttää sijoituspalveludirektiivin uudistamisessa nk. Lamfalussyn mallia, jonka mukaisesti se aikoo laatia korkean tason (tason 1) sääntöjä ja yksityiskohtaisia, komiteamenettelyllä päätettäviä tason 2 sääntöjä.

Komissio ei ole toistaiseksi laatinut pelkkää toimeksiantopalvelua koskevia sääntöjä. Tällaiset säännöt voitaisiin antaa sijoituspalveludirektiivin tarkistamisen yhteydessä mitä todennäköisimmin tasolla 2, kun päätetään yksityiskohtaisista täytäntöönpanotoimista. Komissio päättää lopullisesta kannastaan sen jälkeen kun toukokuun 31:ntenä 2002 päättyvän avoimen lausuntokierroksen tulos on selvillä.